text: Marcadigas dist à son fill
   Qu'il sache s'il y a perill
   Ainçois que il soit sus montés.
   Dist Crompars : "Sire, n'en doutés
   Que jamais ne se verseroit
   Cis chevaus, ains va tous jors droit ;
   Tex est li chevaus, sans mentir."
   Cléomadès ne volt souffrir
   Que nus sur le cheval montast
   Ne la grant merveille essaiast
   Fors il. Et il [y] est montez,
   Et Crompars est avant passez.
   Au front dou cheval vint tout droit.
   Une chevillete y avoit ;
   Folio10v
   Un petitelet la tourna,
   Et li chevalès s'en ala
   Si très tost, que cil qui le virent
   Mouvoir, assez tost le perdirent,
   Ne sorent qu'il fu devenus.
   S'en fu chascuns tout irascus.
  